Armėnijos lietuvių bendruomenė
Armėnijos lietuvių bendruomenė (ALB) − Armėnijoje gyvenančius lietuvius vienijanti kultūrinė visuomeninė organizacija. Įkurta ir oficialiai įregistruota 2017 rugsėjį. Bendruomenę įkurti paskatino tuometis Lietuvos ambasadorius Armėnijoje Erikas Petrikas 2016 m. ambasadoje vykusio Armėnijos lietuvių kalėdinio susirinkimo metu. Turi apie 25 narius. Bendruomenės tikslai: padėti Armėnijos lietuviams išsaugoti tapatybę, palaikyti ryšius su Lietuva, aktyviai bendradarbiauti su Lietuvos Respublikos ambasada Armėnijoje, kartu organizuojant renginius. Kasmet mini Vasario 16-ąją, Kovo 11-ąją, pagal galimybes - Sausio 13-ąją, švenčiamos šv. Kalėdos (per jas žaidžiamas boulingas), per Užgavėnes kartu kepami blynai, per Velykas marginami margučiai, susiburiama per Jonines, Liepos 6-ąją giedama Tautiška giesmė. Vietos lietuviai taip pat yra inicijavę Baltijos kelio 30-mečio paminėjimą. 2018 m. birželio 10 d. Armėnijos lietuvių bendruomenės nariai su šeimomis ir draugais dalyvavo „Pasaulio lietuvių bėgime“. 2018 m. rugsėjo 22 d. Jerevane atidaryta Armėnijos lietuvių bendruomenės mokyklėlė, tačiau uždaryta prasidėjus Covid-19 pandemijai. 2022 m. duomenimis, Jerevane veikia lituanistinė mokykla. ALB pirmininke išrinkta Liana Manvelyan (pareigas eina nuo 2017 m.)